《拂衣行答元美》
明代·李攀龙

五原驱车兴殊浅，三秦卧病秋云高。束带那能见长吏，谈经何云随儿曹。

上书一日报明主，愿乞骸骨归蓬蒿。小臣采薪业不佞，闻道巢由亦已逃。

拂衣中原风雨来，群公祖帐青门开。二疏一去三千载，大夫未老宁贤哉。

新乡城西重回首，当时叱驭其人走。路傍伏谒莫敢动，囊里俸钱君但取。

此辈交情虽可见，吾徒大名终在口。于今偃息南山陲，闭户不令二仲知。

负海少年大跋扈，遣使问我抽簪期。百尔不分一狂客，余发种种何能为。

玄经半卷常自诵，浊酒千钟醉不疑。五子江湖正漂泊，黄鹄摩天慕者谁。

作者简介：李攀龙（1514—1570）字于鳞，号沧溟，汉族，历城（今山东济南）人。明代著名文学家。继“前七子”之后，与谢榛、王世贞等倡导文学复古运动，为“后七子”的领袖人物，被尊为“宗工巨匠”。主盟文坛20余年，其影响及于清初。